Büyükler Qırımdaki narazılıq aktsiyalarında qırımtatar gençlerine örnek köstere – tarihçı
30 avgust 2017, 16:11
Qırım tarihçısı Gülnara Bekirovanıñ qayd etkenine köre, bugünde-bugün Rusiye işğal etken Qırımda qırımtatar yaşları narazılıq aktsiyalarında pek faal degil. Lâkin qart nesil vekilleriniñ bir kişilik aktsiyaları olarğa örnek köstere. Bunı Bekirova Qırım.Aqiqatqa ayttı.
«Şimdilik aktsiyalarda daa çoq qartlar, büyükler iştirak ete, gençler az. Lâkin bunı tüşünmek kerek – gençler ne içün faal degil. Al-azırda qart nesilniñ temsilcileri işğal altındaki Qırımda yalıñız başına çıqıp narazılıq bildireler. Amma gençler de qoşula», – dep tüşüne tarihçı.
Bekirovanıñ qayd etkenine köre, qırımtatar milliy areketi zemaneviy gençler içün nümüne ola.
«Qırımtatar milliy areketiniñ bir çoq iştirakçisi ayta edi: «meni apiske atsalar, lagerge yollasalar – zararı yoq, arqamda turğanlar bar, menim yerime başqası kelir»... Qırımtatar milliy areketiniñ esası budır – «er kes biri-birine qoltuta», ve bu tarihnı qaramanlar qura. Biz – qırımtatarlar, biz aqlarımız içün küreşemiz», – dep qayd ete tarihçı.
Avgustnıñ 9-da Kremlge tabi olğan Aqmecitniñ Jeleznodorojnıy rayon mahkesi 76 yaşında Server Karametovnı 10 künge apiske aldı. Er kişi biri kişilik piketke çıqqanı içün «politsiya hadimlerine qarşılıq köstergeninde» qabaatlandı.